SKRIFTLIG FORESPØRGSEL E-2834/01

af Gian Gobbo (NI) til Kommissionen

(12. oktober 2001)

Om: Sikring af den offentlige posttjeneste i Cadore

- Det Italienske postvæsen planlægger pr. november 2001 at lukke forskellige postkontorer i bjergområderne i provinsen Belluno:

- Lukning af disse postkontorer vil skabe store problemer for befolkningen i de berørte kommuner, der i øvrigt for en stor del består af ældre mennesker.

- Denne foranstaltning kan udgøre en alvorlig begrænsning af de pågældende borgeres ret til i fuldt omfang at benytte sig af væsentlige offentlige tjenester. Denne ret kan i en bredere betydning fortolkes som et særligt aspekt af menneskerettighederne som helhed i videre forstand.

- De lokale myndigheder, der er berørt af bestemmelsen, har for at bevare ovennævnte posttjenester foreslået det italienske postvæsen, at det gratis kan anvende de kommunale bygninger.

Vil Kommissionen opfordre den italienske regering og det italienske postvæsen til at bevare det omfattende net af postkontorer, der er en væsentlig garanti for fuld adgang til denne tjeneste?

Hvilke strategier har Europa-Kommissionen fastlagt eller agter den at fastlægge for at sikre den universelle karakter af de væsentlige offentlige tjenester, som er en grundlæggende del af den økonomiske, sociale og territoriale samhørighed i Den Europæiske Union?

Svar afgivet på Kommissionens vegne af Frederik Bolkestein

(26. november 2001)

I henhold til postdirektivet(1) er det op til medlemsstaterne at bestemme, hvor mange indsamlings- og indleveringssteder der skal være, for at det kan sikres, at befordringspligten opfyldes. Kun hvis befordringspligten ikke opfyldes(2), kan Kommissionen gribe ind og kræve, at en medlemsstat (i den sag, som det ærede medlem omtaler, Italien) opfylder sine forpligtelser.

Herudover har Kommissionen ikke i henhold til de gældende regler bemyndigelse til at give nogen medlemsstat anvisninger på, hvordan det bedst garanteres, at der er adgang til posttjenester og til postnet for medlemsstatens borgere og virksomheder, hvor der jo er forskellige muligheder (mobile postkontorer, aftaler om tilladelse til at yde posttjenester osv.).

Kommissionen vil derfor foreslå, at det ærede medlem retter henvendelse til den nationale tilsynsmyndighed for posttjenester i Italien, som er: Ministero delle Communicazioni, 2201, Viale America, 00144 Rom Italien, Tlf.: (+39 6 54442192), Fax (+39 6 5414512).

Det er Kommissionens opfattelse, at postdirektivet er tilstrækkeligt og klart med hensyn til postbefordringspligten, og Kommissionen finder ikke på nuværende tidspunkt, at det er nødvendigt at iværksætte nye foranstaltninger på dette område. Det forslag, som Kommissionen i maj 2000 forelagde om ændring af postdirektivet(3), har da også uden ændringer videreført samtlige de artikler, som vedrører befordringspligten.

(1) Europa-Parlamentets og Rådets direktiv 97/67/EF af 15. december 1997 om fælles regler for udvikling af Fællesskabets indre marked for posttjenester og forbedring af disse tjenesters kvalitet, EFT L 15 af 21.1.1998.

(2) Befordringspligten indebærer, at der på alle hverdage (mindst 5 dage om ugen) garanteres mindst en indsamling og en omdeling til alle fysiske og juridiske personers bopæl eller undtagelsesvis en omdeling til hertil indrettede anlæg. Befordringspligten omfatter mindst postforsendelser på op til 2 kilogram og postpakker på op til 10 eller 20 kilogram samt postbefordring af rekommanderede forsendelser og forsendelser med angiven værdi. I henhold til direktivet skal servicen også have et vist kvalitetsniveau.

(3) Forslag til Europa-Parlamentets og Rådets direktiv om ændring af direktiv 97/67/EF for så vidt angår yderligere åbning af Fællesskabets marked for posttjenester, EFT C 337 E af 28.11.2000.